Carly Rae Jepsen (27) ute av Bieber-turnéen
Jenta bak superhiten «Call Me Maybe» kommer ikke til å være med som oppvarmer når Justin Bieber kommer til Oslo. Det får VG opplyst av arrangøren Atomic, som ikke har fått opplyst noen grunn til fraværet. - Vi har fått bekreftet at Carly Rae Jepsen ikke er på turneen lenger, og blir følgelig ikke den som varmer opp for Justin Bieber i Telenor Arena, sier Peer Osmundsvaag i Atomic til VG. Hvem som får overta oppvarmingen er ennå ikke sikkert, Atomic lover å komme med mer informasjon om dette senere. Jepsen ble selv oppdaget av Justin Bieber. Bieber ga henne ekstra drahjelp da han og kjæresten Selena Gomez med flere venner laget video til Jepsens låt. Jepsen slo de amerikanske listerekordene i fjor, og ruvet hele ni uker på toppen av Billboard-listen. Justin Bieber blir å se flere dager i Oslo i forbindelse med konserten. Han spiller 16., 17. og 18. april i Telenor Arena på Fornebu. Før han kommer til Norge spiller han i Arnhem i Nederland 13. april, men om han vil dra nordover før den første konsertdatoen her til lands er ikke kjent foreløpig. Sikkerhets- og logistikkutfordringene har det allerede blitt lagt en del planer for.
Justin Biebers gode venninne kommer ikke til Oslo for å varme opp «belieberne».